Virallinen lehti nro C 279 , 01/10/1999 s. 0499



A4-0234/99 Päätöslauselma maksukyvyttömyysmenettelyistä tehdystä yleissopimuksesta Euroopan parlamentti, joka - ottaa huomioon 23. marraskuuta 1995 tehdyn yleissopimuksen maksukyvyttömyysmenettelyistä ((Neuvoston asiakirja CONV/INSOL/XI.)), - ottaa huomioon oikeusasioita ja kansalaisten oikeuksia käsittelevässä valiokunnassa 15. huhtikuuta 1998 järjestetyn kuulemistilaisuuden tulokset, - ottaa huomioon työjärjestyksensä 148 artiklan, - ottaa huomioon komissiolle esittämänsä pyynnön, jonka se toisti 16. joulukuuta 1998 komission vuoden 1999 työohjelmasta antamansa päätöslauselman 36 kohdassa, ehdotuksesta direktiiviksi useissa jäsenvaltioissa toimivien yritysten konkursseista ((EYVL C 98, 9.4.1999, s. 163.)), - ottaa huomioon oikeusasioita ja kansalaisten oikeuksia käsittelevän valiokunnan mietinnön (A4-0234/99); A. katsoo, että vaikka konkurssimenettelyistä tehdyn yleissopimuksen allekirjoitukseen varattu määräaika on umpeutunut, yksi jäsenvaltio ei ole allekirjoittanut sopimusta, joten sopimus ei voi enää tulla voimaan ilman, että sopimustekstiä muutetaan yksimielisesti, B. katsoo, että tämä pysähtynyt tilanne johtuu siitä, että yksi jäsenvaltio on kieltäytynyt allekirjoittamasta sopimusta, vaikka se on hyväksynyt sen, C. ottaa huomioon, että kaikki jäsenvaltiot ovat samaa mieltä siitä, että maksukyvyttömyysmenettelyjä koskevan yhteisön sääntelyn puuttuminen haittaa sisämarkkinoiden täydellistä toteutumista, D. ottaa huomioon, että konkurssit, velkasaneeraukset ja vastaavat menettelyt on suljettu 27. syyskuuta 1968 Brysselissä allekirjoitetun tuomioistuimen toimivaltaa sekä tuomioiden täytäntöönpanoa yksityisoikeuden alalla koskevan yleissopimuksen ((Konsolidoitu versio, EYVL C 27, 26.1.1998, s. 1.)) soveltamisalan ulkopuolelle, E. ottaa huomioon, että komission asiantuntijakomitea laati vuosina 1963 - 1980 ensimmäisen - yhteisön laajennuttua vuonna 1973 - toisen yleissopimusluonnoksen, jossa määrättiin yhdestä ainoasta menettelystä, joka olisi hyväksyttävä muissa sopimusvaltioissa, ilman että kyseisissä valtioissa voitaisiin muuttaa samanaikaisesti maansisäisiä menettelyjä (yhtenäisyys- ja yleisyysperiaate), F. ottaa huomioon, että neuvosto on keskeyttänyt näiden luonnosten käsittelyn vuonna 1985, koska asiassa ei ole saavutettu riittävää yhteisymmärrystä, G. ottaa huomioon, että Euroopan neuvostossa käsitelty tiettyjä kansainvälisiä kilpailuun liittyviä näkökohtia koskeva eurooppalainen yleissopimus, joka esitettiin allekirjoitettavaksi Istanbulissa 5. kesäkuuta 1990, ei ole kuitenkaan tullut voimaan, koska tarpeeksi monet maat eivät ole ratifioineet sitä, H. ottaa huomioon, että yhteisössä luotavassa sääntelyssä olisi määrättävä maksukyvyttömyysmenettelyjä koskevan yleissopimuksen tarjoaman esimerkin mukaisesti mahdollisimman yksinkertaisista ja joustavista ratkaisuista ja lähtökohtana olisi käytettävä menettelyn yleisyysperiaatetta, jota kuitenkin rajoitetaan sillä, että on mahdollista aloittaa yksi tai useampi sekundäärimenettely, jonka vaikutukset tosin rajoittuvat kulloisenkin jäsenvaltion alueelle, I. ottaa huomioon, että EY:n perustamissopimuksen 65 artiklassa (entinen 73 m artikla) määrätään oikeudellisen yhteistyön alalla yksityisoikeudellisissa asioissa, joiden vaikutukset ulottuvat rajojen yli, mm. «riita-asiain oikeudenkäyntien moitteettoman sujumisen esteiden poistamisesta edistämällä tarvittaessa riita-asiain oikeudenkäyntiä koskevien jäsenvaltioissa sovellettavien säännösten yhteensopivuutta» ja että neuvosto voi perustamissopimuksen 67 artiklan (entinen 73 o artikla) mukaisesti Amsterdamin sopimuksen voimaantuloa seuraavan viiden vuoden siirtymäkauden aikana ryhtyä lainsäädäntötoimiin yksimielisesti komission ehdotuksesta tai jäsenvaltion aloitteesta ja Euroopan parlamenttia kuultuaan ja että nämä uudet määräykset kattavat myös maksukyvyttömyysmenettelyistä tehdyllä yleissopimuksella säänneltävän aineiston, J. katsoo, että tätä mahdollisuutta on hyödynnettävä mahdollisuuksien mukaan vielä ennen neuvoston nykyisen puheenjohtajavaltion kauden päättymistä; 1. Pyytää komissiota laatimaan viipymättä ehdotuksen direktiiviksi useissa jäsenvaltioissa toimivien yritysten konkursseista; 2. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille.